Fliek vier onskuld van jeug, lê werklikheid bloot | Netwerk24
Fliek vier onskuld van jeug, lê werklikheid bloot
Deur Elretha Britz 27 Augustus 2018 17:00
Jong kinders se vermoë om te midde van armoede nie net te oorleef nie, maar hul omgewing as 'n fantasiewêreld te ervaar, is die gegewe waarop vandeesweek se Curtain Club-fliek in Bloemfontein gegrond is.
The Florida Project speel af in die skadu van die utopiese Disney World waar die sesjarige Moonee, puik vertolk deur Brooklynn Prince, en haar ma in 'n goedkoop hotel bly.
Vir die opgewekte Moonee is hul ongenaakbare blyplek 'n towerkasteel waar sy en haar maats elke dag nuwe avonture beleef en kattekwaad aanvang.
Brooklynn Prince (middel) as die sesjarige Moonee saam met twee van haar maatjies in hul towerwêreld in die hartroerende fliek The Florida Project.
Moonee se ma, Halley, is 'n ontkleedanser en moet toenemend gevaarliker weë probeer om vir haar en haar kind te sorg.
In 'n enkele somer word Moonee se kinderlike onskuld en fantasielewe egter omvergewerp. Sy word ouer, haar oë gaan oop en 'n onvermydelike konfrontasie dreig om haar en haar ma se idilliese verhouding te ontwrig.
Die regisseur Sean Baker het in The Florida Project 'n hartroerende uitbeelding geskep van kindervreugde en die oorgang na die wrede werklikheid van die lewe.
Bria Vinaite word beskou as 'n "vonds" in die rol van Halley terwyl William Dafoe sy beste vertolking nóg as die simpatieke hotelbestuurder lewer.
Die ouderdomsperk is 16 jaar.
* 31 Augustus om 19:00 in die Visual Media Hub op die Kovsie-kampus. 'n Kortprent word om 18:30 vertoon. Toegang is gratis.